Hindoeïsme

't Hindoeïsme is de traditioneel religie vaan India en vaanajds èng verboonde mèt de Indiase cultuur en häör cultuurtaol, 't Sanskriet. 't Hindoeïsme kint väöl gaode en is verreweg de wijst verspreide polytheïstische religie. In Nederland is 't Hindoeïsme, nao 't Christendom en d'n Islam, de derde religie, in 't Bèlsj zien de Hindoes väöl zeldzamer. De relatief groete populatie in Nederland kump veurnaomelik oet Surinaam, boe ze es wèrkimmigrante oet India naotouw zien gekoume. 

In 't hindoeïsme  gief 't eine god dee de sjöpper is, Brahma genaomp, eine god dee de bewaorder is, dee de naom Vishnu heet en de populairste van alle goje zien en de godin Kali, die weurt gezeen es de vernieteger. Daoneve zien d'r nog talloes aandere goje. De hindoeïstische goje zien gein aogönstege, vechtende goje wie in de Aajdgriekse mythologie en ze eise neet tot ze allein weure verierd. Vaanwege dees openheid perbere hindoes ouch lui mèt 'n aander geluif d'rbij te betrèkke. Es beveurbeeld e christelek of joeds iemes nao 'n stad in India verhojs, nudeg d'n hindoestaonse naober de christen woersjijnlek oet veur e bezeuk aon de tèmpel. 't Maak niks oet tot de christen 'ne god mèt 'nen aandere naom veriert. De hindoenaober zaw de nuie naober vraoge um 'n aofbeelding of representatie vaan de god nao de tempel mèt te nömme en 't touw te veuge aon 't pantheon (de gróp goje). De meiste hindoestaone zölle oetlègke tot ze väöl goje en godinne veriere, meh tot al dees aofbeeldinge oetmake vaan ein gojelek essentie die 't gaans universöm doordrink. Die essentie is Brahma of Parusha.


Categorie:Religies
Categorie:India
Categorie:Nepal